
PDK Iranê Daxwaz Ji Xelkê Rojhilatê Kurdistanê Kir: 

“DÎ 19’HEMÎN SALVEGERA TERORKIRINA DR 
QASÎMLO DE, DÎKAN Û BAZARAN DABÎXÎN* 

Komîsyona Teşkîlat 

(Rêxistina Nepenî) a PDK 
Iranê di bangewazekê de, 
daxwaz ji xelkê Kurdistanê kir 
ku bi hinceta 22'ê Pûşperê(12'ê 
Tîrmehê), 19'hemîn salvegera 
terorkirina Sekreterê Giştî yê 
PDK îranê, Şehîd Dr. Qasimlo, 
bona xuyakirina nerazîbûna 
xwe li hember kiryara han a 
nemirovane, gişt dukan û 
bazaran dabixin. 

Di bangewaza han de her 
wiha daxwaz ji xelkê 
welatperwer yê Kurdistanê 
hatiye kirin ku: 

1- Di mal û cihê jiyana xwe de 
demjimêr 10'ê şevê bo 
heyamê 3 deqîqeyan çirayên 
mala xwe bitemirînin. 

2- Roja 21'ê Pûşperê(roja înê 
12'ê Tîrmeha 2008) kesên ku 
ji bo seyranê diçin, kincên 
Kurdî li xwe bikin. 

3- Roja 22'ê Pûşperê, 
demjimêr 6'ê êvar, xelkê 

welatparêz yê Kurdistanê bi kincên Kurdî herin ser şeqam û rêyan û bo heyamê seetekê li ser 
şeqaman bisekinin. 

4- Xelkê akincî yê gundên Kurdistanê di roja 22'ê Pûşperê de bo bajaran hatin û çûnê nekin 
û di gundên xwe de bimînin. 

Enternasyonala Sosyalîst: 

“CHP Ne Partiyeke Sosyal Demokrat E” 

t Enternasyonala Sosyalîst da xuyakirin, ji ber ku 
siyaseta Partiya Gel a Komarî(CHP) ya Tirkiyeyê bi 
siyasetên sosyalîst re nagunce, ji bo hişyarîdayînê, 
pêşniyarnameyek tê amadekirin. 

Malpera CNNturk'ê aşkere kir, dibe ku Serokê Giştî 
yê CHP'ê Deniz Baykal neçe kongreya 23'hemîn ya 
Enternasyonala Sosyalîstê. 

Lê Baykal hêj beşdarîbûyîna xwe ji bo civînê diyar 
nekiriye û sedema vê yekê jî ji bo daxuyaniya 
Enternasyonala Sosyalîst tê vegerandin ya ku dibêje 

'CHP ne partiyeke sosyal demokrat e', ku bi wê hincetê kar ji bo hişyarîdayînê dike. 

23'emîn Kongireya Enternasyonala Sosyalîst ku Baykal yek ji Cîgirên Serokê Giştî yê wê ye, 
di navbera 30'ê Hezîranê-2'yê Tîrmehê de li paytexta Yunanîstanê Atînayê dê bê sazkirin. 

Her wiha Akademîsyen û siyasetvanê navdar Prof. Dr. Baskin Oran, ji Sosyalîst 
Enternasyonalê re nameyek şand û ji wan daxwaz kir ku divê endametiya Partiya Gel ya 
Komarê-CHP bê betalkirin û ji Sosyalîst Enternasyonalê bê avêtin. Baskin Oran di nameya xwe 
de destnîşan dike ku li Tirkiyeyê partiya herî paşkevtî û kevneperest, Partiya Gel ya Komarê- 
CHP ye.^ 

PDK îranê endamê Enternasyonal Sosyalîstê ye û bi şandeke payebilind dê beşdarî 
kongireya 23'emîn a vê rêxistinê bibe. 

Hevpeyvîna Televîzyona W TISHK” Tevî Rêzdar Mistefa Hicrî, 

Sekreterê Giştî Yê PDK îranê 



Hevpeyvîn: Kerîm Perwîzî - 
Erfan Rehnimûn 

K ekê Mistefa, gellek sipas ji bo 
ku we dema xwe ji me re 
veqetand. Em ji polîtîka cîhanî 

dest pê bikin. Ji ber hinek sedemên 
girîng, siyaseta cîhanê berdewam 
diguhere. Ew guhertinên ku li ser 
îranê bandorê dikin kîjan in? 

M.Hicrî: Di rastî^ de pirsa sereke a 
siyaseta cîhanî li dor îranê, heta niha jî her 
doza projeya Etomî û xebatên îranê ji bo 
meyandina Uraniyûmê bi merema 
bidestxistina çekên Etomî ye. Serbarê vê 
çendê ku di çend mehên borî de hinek 
aramî û bêpejinî derkete holê, ji ber vê 
yekê ku civaka navneteweyî dubare 
hewleke zaf da ku Komara Îslamî ji rêya 
gotûbêj û qanihkirinê ve razî bike ku dev ji 
zengînkirina Uraniyûmê berde û di derbarê 
vê pirsê de, careke din hin pêşniyar ji bo 
heydana Komara Îslamî ku bi xwe navê 
' A 'Paket"ê jê re danîne, pêşkêşî Komara 
Îslamî bikin, lewra rewş aramtir bûye, lê tu 
guhertinek di armancan de pêk nehatiye. Di 
vê derheqê de em dinêrin ku serbarê 
pêşniyarên gotûbêjan û îsrar û hatin û çûna 
dîplomatên YE'ê û welatên 5+1 di vê 
derheqê de, pirsa gefxwarin ji îranê jî di 
holê de ye. Di vê derbarê de, Ewropa û 
Amerîka rê nadin ku îran bibe xwediyê 
Çekên Etomî. Lê îranê jî heta niha bersiva 
na yê daye civata navneteweyî û li ser 
biryara xwe û bernameyên xwe ji bo 
meyandina Uraniyûmê bi îsrar e. Lewra 
niha careke din pirsa cezayên din ku dibe 
cezayên çarem, ji aliyê civata navneteweyî 
bo ser îranê di rojevê de ne. Niha bas ji 
baykutkirina bankên Komara Îslamî jî tê 
kirin. 

Niha bi giştî dinya erxayîn bûye ku nabe 
Komara Îslamî Çekên Etomî bidest bixe, 
sedema vê yekê jî ew xirabkarî û 
maytêkirinên eşkere bûne ku di mehên vê 
dawiyê de xuya û eyantir ji berê ji bo civata 
cîhanî û nemaze Amerîka û Ewropayê re 
derketine holê. 

Di çend mehên borî de, hinek 
guhartin di asta herêmê de çê bûne, 
bo mînak em dikarin qala 
navberîkirina Turkiyê di pirsgirêka 
Sûriye û Îsraîlê li ser bilindahiyên 
Gulanê bikin û herwiha rûbirûbûna 
Malikî, Serok Wezîrê îraqê tevî girûpa 
Sedr û herwiha piroseya aştiya Ereb û 
Îsraîlê. Van guhartinane dê çi 
bandorek li ser siyaseta herêmî a 
Komara Îslamî hebe? 

M. Hicrî: Ew xalên ku we qala wan kir, 
ew pirsên girîng in ku di çend mehên borî 
de di Rojhilata Navîn de pêk hatine. 
Komara Îslamî a îranê hewl daye ku 


herdem ji xwe re girûp û destekan pêk bîne 
û ew hêzên ku di herêmê de di bin nifûz û 
bandora Komara Îslamî de ne û bi alîkariya 
Komara Îslamî a îranê xebat û çalakiyên 
xwe didomînin, îranê hergav hewl daye ji 
rêya wan şer, fitne û ne ewlehiyê di deverê 
de biafirîne û yek ji astengên herî mezin ên 
aştiya navbera Îsraîl û Filistîniyan bûye û di 
pirsa Lubnanê de jî me dît ku bo heyamê 
zêdetirî 6 mehan hilbijartina Serok Komar 
di wî welatî de dereng ket û beşeke sereke 
a pirsgirêka wê hilbijartinê, dikeve stûyê 
Komara Îslamî a îranê û di heftiyên vê 
dawiyê de me dît ku Hizbulahê tevî aliyên 
hevalbendên xwe kudîtayek li dijî hikûmeta 
Fuad Sînyorê kirin ku hin welatan, nemaze 
Erebistana Seûdî ewa bi derbeya Komara 
Îslamî di Lubnanê de binav kirin. Niha wisa 
tê xuyakirin ku Rojava di vê fikrê de ye ku 
destê Komara Îslamî a îranê di herêmê de 
kurt bike, bo vê pirsê di hizra vê çendê de 
ne ku ew xalên Komara Îslamî ji wan bona 
şer û dubendiyê ji bo nifûza xwe mifah 
standiye, hêdî hêdî aram û hêmin bikin. 
Yek ji wan xalên girîng pirsa aştiya navbera 
Îsraîl û Felestîniyan bû û vê dawiyê jî em 
dibînin ku Îsraîl tevî Sûriyê dest bi 
gotûbêjan kiriye û navberkerê van 
gotûbêjane jî Turkiye ye. Îsraîl dixwaze 
hinek poenên erênî jî bide Sûriyê heta ku bi 
vî awayî Sûriye di proseya aştiyê de bêtir 
beşdariyê bike. 

Me dît ku civîna Duhayê bona çareseriya 
kirîza Lubnanê lihevhatinek di navbera 
aliyên pirsgirêkê de îmza kir û encamek baş 
lê ket. Lê bi raya min pirsa girîngtir, 
meseleya îraqê ye. Di pirsa îraqê de, wisa 


tê xuyakirin ku Amerîkayiyan ragihandiye di 
rewşekê de dê piştgiriya îraqê bikin ku 
nifûza îranê di nav îraqê de kêm bikin. Me 
dît ku hikûmeta îraqê hêzên çekdar û 
şerker ên Sipaha Mehdî û alîgirên Sedr 
serkut kirin. 

Divê em vê yekê jî bizanibin ku Komara 
Îslamî a îranê jî hemû hewla xwe dide ku 
ev gav negihîjin encamê. Ez bawer im ku 
ev siyaseta nû dê pêş bikeve û Komara 
Îslamî nikare siyaseta xwe a şer û 
alozîafirandinê bidomîne û roj bi roj dê jar 
û qelstir dibe û munzewî û terîkketina 
Komara Îslamî di astên herêm û 
navneteweyî de bêguman dê, bi vêc û 
qazancê xelkê aştîxwaz û di berjewendiya 
ewlehî û arambûna deverê de ye. 

Hemû ew çalakiyên dîplomatîk ên 
we bas kirin, hewldanek e ji bo 
kurtkirina destê Komara Îslamî di 
herêmê de, bi raya we çêtir nîne ku 
Rojava çavkaniya sereke hişik bike, 
ne ku tevî destek û girûpên ser bi vê 
rejîmê tevbigere? 

M. Hicrî: Di vê derbarê de nêrîn cuda 
ne, renge me weke hêzeke Kurd a 
Opozîsyona îranê, dîtin û nêrîneke taybet 
bi xwe hebe, lê renge hêzên biryarder 
weke Amerîka û Ewropayê jî nêrîneke din 
hebin. Bi hizra min polîtîka cîhanî a îro li 
dor îranê, zêdetir pirsa gotûbêj û nîqaş in 
bona ku bikarin bi nirx û bihaya herî kêm 
pirsgirêkan çareser bikin, dixwazin xalên ku 
şer û fitneyê çê dikin, aram bikin. Dixwazim 
li hember Komara Îslamî jî her bi vî awayî 
tevdigerin. 

Bi nêrîna min civata navneteweyî dê vê 
siyasetê pêşde dibe û bona vê çendê ku 
hêdî hêdî karîn û şiyana îranê kêm bike û 
bê per û bask bike û heke Komara Îslamî di 
pêşerojê de wê siyaseta şer û 
fitneafirandinê bidomîne û berdewam 
piştgiriya terorê bike, renge birûnên û bîr û 
fikrek din jê re bikin. 

Kekê Mistefa, bi raya we tevgera 
Kurd bî giştî di hemû parçeyên 
Kurdistanê de, ji bo gihîştin bi 
demokrasî û mafê neteweyî di çi ast û 
qonaxekê de ye û li ser rêya vê 
tevgera rewa û berbipêş hûn çi derfet 
û astengan dibînin? 

M. Hicrî: Heke em bi gişt mêzeyî rewşê 
di hemû parçên Kurdistanê de dikin, ez 
xalek hevbeş dibînim, ew jî berfirehbûna 
xebat û berxwedan li dijî totalîtarîzma wan 
hikûmetane ye ku bi ser Kurdistanê de 
desthilatdariyê dikin, ev yek di hemû 
parçeyên Kurdistanê de mijûlî xurtbûnê ye. 
Bona vê yekê sedem zaf in, lê heke bi kurtî 
bibêjim, ev rewşe vedigere ser pirsa 
têkiliyên lezgîn ku niha di cîhanê de xurt 
bûye û dema bizavek û berxwedanek di 
navçeyeke Kurdistanê de weke berê nikarin 
bihêz dibe, li her derekê deng vedide. 
Hikûmetên serdest ên Kurdistanê weke 
berê nikarin Kurdistanê kavil û wêran bikin, 
xelkê bikujin û li çi ciheke cîhanê pê 
nehesin, eva yek ji sedemên sereke ye ku 
di vê derheqê de pêk hatiye û alîkariyê jî 
dide vê pêvajoyê. Beşeke din jî vedigere 
ser hişyariya bêtir a xelkê, hişyariya 
neteweyî. Pirr xwezayî ye, dema ku 
guhartin di cîhanê de çê dibin û cîhan ji her 
alî ve pêş ketiye, xuristî ye ku guhartin bi 
ser civaka Kurdewarî di hemû parçeyan de 
pêk bên. Ez bawer im niha xebat û 
berxwedana Kurdan di hemû beşên 
Kurdistanê de gellek armancdartir, 
bawermendtir û bi têdîtin û hûrbîniyeke 
zêdetir pêşde diçe. Lewra gavên bêtir di vê 
derheqê de di rojevê de ne, civaka 
navneteweyî gellek zêdetirî caran li ser 
mafê neteweya Kurd bersivder e. Her çiqas 
hêj pirsa Kurd nebûye dozeke cîhanî ku di 
hemû cîhanê de bas jê bihê kirin û 
navendên biryarder û Rêxistina Neteweyên 
Yekbûyî li ser de bicivin û biaxivin, lê aliyê 
kêm di asta navneteweyî de basa Kurdên 
îraqê tê kirin, biryarê li ser didin û di 
pêxema ew guhartinên ku di Kurdistana 
Iraqê de derketine holê, alîkariyê dikin. 

Herwiha berxwedana gelê Kurd di 
parçeyên din ên Kurdistanê de jî bandor 
hebûye, weke NGO'yan, Rêxistin û 
Komeleyên Civakî, Jinan, Kedkar û 
Xwendekaran û wd. Eva hemû derfetên baş 
in ku em bikarin mifahê ji wan bistînin, lê 
serbarê vê çendê berbend û asteng jî hene, 
mixabin derbarê pirsa Kurd û pirsa 
neteweyî de tu guhartinek bi ser hikûmetên 
totalîtar de çêk nehatiye. 

Komara Îslamî her ji roja destpêka 
bidestvegirtina desthilatê derheq pirsa 
netewî û mafê neteweyî de çawa difikirî, 
niha jî her wisa ye, li Turkiyê jî em her vê 


yekê dibînin û li Sûriyê jî ew rewşe tê 
xuyakirin. Wekî min got guhartinek ku di vê 
piresê de çê bûye, ew guhartin e ku di 
Iraqê de derketiye pêş. Lê serbarê vî halî 
derfet ji astengan zêdetir in, lewra ez 
pêşeroja xebata gelê Kurd û nêzîkbûn ji 
bidestxistina mafên xwe ên neteweyî ku 
hêja û kêrhatî wan mafan e, pirr nêzîktir 
dibînim û hêvîdar im. 

Hûn rewşa tevgera neteweyî dî 
Rojhilatê Kurdisatanê de çawa 
dibînin? Helwesta PDK îranê derheq 
tevgerên civakî ên weke Jinan, Kedkar 
û Xwendekaran ku di hundirê 
Kurdistanê de dixebitin çi ye? Bi raya 
we ev bizavane heta çi qas dê bikarin 
paşdekişiyanê bi Komara Îslamî bikin? 

M. Hicrî: Di Kurdistana îranê de jî weke 
parçeyên din hinek derfet hene û hinek 
asteng. Ji bo derfetan ez dikarim bibêjim 
ku hêzên siyasî ên Opozîsyona Kurd di 
heyamê du salên derbazbûyî de rastî 
cudabûn û veqetiyanan hatine, lê serbarê 
vê yekê jî, her yek ji wan beşek ji xelk 
organîze kirine, ji bilî vê çendê, gelê Kurd di 
Kurdistana îranê de bi ked, zehmet û 
tekoşîneke zaf û fidakariyeke bêbes karîne 
ji rêya rêxistin û komeleyên ne dewletî û 
serbixwe (NGO) û sinfî komek xelkê di dora 
xwe de bicivînin. Komara Îslamî ji hemû 
aliyekê ve dixebite ku wan rêxistin û 
komeleyan serkut bike, wan ji hevdu belav 
bike, kirêgirtiyên xwe têxe nav refên wan, 
lê bi xweşî ve çalakî û tekoşîna wan her 
dom dike. 

Beşeke zaf ji çalakên komeleyên ne 
dewletî û sivîl niha ketine zîndanên rejîma 
Komara Îslamî, divêt partî û hêzên siyasî û 
NGO û komeleyên hundirê welat bi alîkariya 
hevdu gel organîze û rêxistin bikin. Ez 
hêvîdar im veqetiyanên nav partiyên siyasî 
ku du di salên borî de qewimîn, bibe 


ceribînek da ku dubare cudabûn çê nebin, 
belkî pirosesa ji hev nêzîkatî, bi hevdu re 
alîkarîkirin bihê dîtin. 

Di yek du salên borî de siyaseta 
herdemî a Komara Îslamî tundtir û 
berfirehtir tê meşandin ku xelkê bo 
aliyê xwe rakêşîne. Nemaze di 
Kurdistanê de bi Besîckirina xelkê, 
dixwaze gel girêdayî xwe bike û gel 
neçar dike tevlî Hêza Besîc bibin û wê 
dawiyê bi hemû awayî vî karî dike. Bi 
raya we ev siyasete bo çi tiştekê 
vedigere û gel divêt çi bike? 

M. Hicrî: Raporên ku di vê derbarê de 
gihîştine me, nîşana vê yekê dibînim ku 
Komara Îslamî xwe zêdetir di tirsê de 
dibîne, ji ber vê yekê hewlê dide ku ew 
hêzên ku bi raya wê di roja lêqewimînê de 
dê piştgiriyê jê bikin, xurttir û hevgirtî bike. 
Berê jî heyamekê polîtîka Besîckirina xelkê 
hebû. Lê heta vê dawiyê bi awayê hewce 
ektîv û çeleng nemabû. Lê niha ku gef hem 
[i hundir û hem ji derve re li ser Komara 
Îslamî a îranê roj bi roj zêde dibe, Komara 
Îslamî dixebite wan hevgirtî bike û bi dana 
diraveke zaf wan bixapîne û li dora xwe 
kom bike û çekdar bike. Lê di rastî de 
nabêjim hemû, lê beşa herî zêde a wan ew 
kes in yên ku ji ber nebûna kar û dahatê li 
dora Hêza Besîc civiyane, ji bo ku debara 
jiyana xwe bikin û di roja tengayiyê de 
nabin piştevanên rejîma Komara Îslamî. Ez 
bawer im xelk berevaniyê ji Komara Îslamî 
nake, çunkî vê rejîmê tu tiştek ji bo xelkê 
nekiriye. 

Dihat gotin ku PDK îranê ji 
Kongireya 10 heta 13'an jar û pasşv 
bibû, di kongireya 13'an de biryar li 
ser guhartin û çelengkirina partiyê 
hate dan û eva armanca Kongireya 
13'hem bû. Bi raya we Kongireya 

Sêzdehem heta çi qasî karî bigihîje 
armancên xwe? 

M. Hicrî: Kongireya Sêzdehem, kongira 
nûbûnê bû. Endamên beşdar di Kongireya 
Sêzdehem de, bi merema nûkirina Partiya 
Demokrat, hatin bo salona Kongirê û 
biryara xwe di vê derbarê de dan û bi zelal 
û eşkere dîtin û nêrînên xwe îlan kirin û ew 
karê ku diviya bihata kirin, dest pê kirin, 
yek ji xebatên girîng ên Kongirê guhartina 
dirûşma stratejîk a partiyê bû, eva bi xwe 
gavek mezin bû. Herwiha Kongirê dirûşma 
nûkirin û ciwankirina rêberiya partiyê da, di 
vê derheqê de, Partiya Demokrat hin gav 
avêtin, hejmarek Kadro û Pêşmergeyên nav 
refên^ partiyê karîn bibin endamê rêberiya 
PDK îranê. Cihgirkirina usûl, dîspilîn û ser û 
beriya hewce di pêkhateya partiyê û 
çarçoveya kar û xebatên partiyê de bû. 
Xurtkirin û berfirehkirina karê dîplomasî û 
pêwendiyên partiyê di asta navneteweyî de, 
hêj gellek armancên Kongireya 13Tiem bi cî 
nehatine û sedema wê jî ew nakokî û 
dubendiyên nava refên partiyê de bû û 
asteng pêkanîna ew girûpa ku ji partiyê 
veqetiyan, rê nedida ku em wan armancan 
pêşde bibin. Divêt em vê rastiyê jî bizanibin 
ku beşek ji pirsgirêk jî girêdayî bi wan kosp 
û astengan in ku li derveyî vîn û îradeya 
PDK îranê ne ku wan jî bi xwe bandor 
hebûye ku me nekariye sozên xwe bi tevahî 
bi cî bînin. Divêt em bona encamgehandina 
wan bixebitin. 

Di heyamê borî de, di nav partiyên 
Kurd ên dijberên Komara Îslamî ya 
îranê de, çend veqetiyan û cudabûn 
çê bûn, bi raya we xisarên wan 
cudabûnan çi ne û partiyên siyasî 
çawa dikarin ziyanên wan 
veqetiyanan kêmtir bikin? Erk û 
wezîfeyên partiyên siyasî û civatên 
xelkê Kurdistanê di vê derbarê de çi 
ye? 

M. Hicrî: Spas, pirseke bi cî bû. Cudabûn 
di nav partî yan girûpekê de tişteke 
çavnihêrkirî û xwezayî ye. Tiştek normal e 
ku girûpek bi partiyekê re ku bi hev re 
xebitîn, li hev nekin û ji van veqetin. 
Serbarê vê yekê ku hem me û hem xelkê 
Kurdistanê û tev dilsozên Kurd bi bûyerên 
han pirr xemgîn bûn, nemaze ew cudabûna 
ku di nava Partiya Demokrat de pêk hat, 
divêt eva ji bo xelkê Kurd tişteke 
çavnihêrkirî be. Nemaze di nav partiyên 
demokratîk de, ji ber ku li wir gotûbêj, 
nîqaş, diyalog û rexnegirtin heye, tişteke 
xuristî ye ku ji ber ku li hev nakin û nikarin 
bi hev re bixebitin, ji hev cuda bibin. Ez 
haşayê ji vê yekê nakim ku ev yeke hêza 
Kurd jar û qels nake, lê her dem ne wisa 
ye. Divê xelkê Kurd vê rastiya tal bipejirînin 
û bizanin ku îmkana cudabûnan di nav partî 
û girûpên siyasî de heye, ji destpêkê ve 
hebûye û di pêşerojê de jî dê hebin. Pirsa 
sereke eva ye, em çi bikin ku ziyan û 
xisarên vê yekê kêm bikin, bi raya min eva 
xala bingehîn a vê pirsê ye. 

Di vê navberê de hinek erk û wezîfe hem 
dikevine stûyê rêberê partiyên siyasî û hem 


jî gel. Divêt rêberên partiyên siyasî ên 
Kurdistanê bi xwe pêrewiyê ji qanûnê bikin, 
dema partî qanûnekê ji xwe re didanê, ew 
yasa ji hinek pirensîpên demokratîk û exlaqî 
pêk tê ku divêt wan biparêzin. 

Dema ku girûpek ji partiyekê vediqetin, 
ne qeydî ye, madem ku cuda dibe, partiya 
han napejirîne, partiyeke din ava dikin, bila 
naveke din ji xwe re hilbijêrin, di bin dirûşm 
û sembolên din bixebite, heke bi vî awayî 
be, divêt girûpa eslî ku cudabûn tê de pêk 
hatiye, pêşwaziyê ji vê gavê bike û alîkariyê 
jî pê re bike. Bi baweriya min eva ne tenê 
xisarên cudabûnan kêm dike, belku dê 
bikaribe hêza Opozîsyonê jî xurttir bike. Ji 
aliyekî din, bi hizra min di vê derbarê de 
hinek erk dikevine stûyê xelkê jî. Heke me 
heq gotibe, gelê Kurd di Rojhlatê 
Kurdistanê de li koma wan veqetiyanên ku 
aliyê kêm piştî damezrandina Komara 
Îslamî a îranê di nav PDK îranê de pêk 
hatine, gellek jîr û bi wêrane biryara xwe 
dane. Divêt gel zûtir û bilez biryara xwe 

M. Hicrî: “Ez bawer im niha 
xebat û berxwedana Kurdan 
di hemû beşên Kurdistanê de 
gellek armancdartir, 
bawermendtir û bi têdîtin û 
hûrbîniyeke zêdetir pêşde 
diçe” 

bidin, kesek ku li gor qanûn û biryarên 
demokratîk ku di partiyekê de heye, 
naparêze, eva kareke nebaş e, zûtir biryara 
xwe li ser bidin. Bila raya giştî ya gel 
dadweriyê li ser pirsan bike, renge wê 
demê kes yan girûpek ku dixwaze cuda 
bibe, bi têdîtin û dahûrandineke zêdetir ve 
veqete. Ji ber xwestek û daxwazên xwe 
derbeyan ji tevgera gelê Kurd nede û xelkê 
tûşî xem û nerehetiyan bike. 

Niha Partiya Demokrat di îranê de, 
ne partiyeke legal e, lê li wan cihên ku 
PDK îranê bi awayekê di 
hevpêwendiya navneteweyî an 
navçeyî ên weke Enternasyonala 
Sosyalîs, Kongreya Neteweyên îrana 
Federal yan UNPO'yê de ku PDK îranê 
di wan de endam e û bi fermî hatiye 
naskirin, ew hevalên ku ji partiyê 
veqetiyane çûne wan cihane, lê ji wan 
re gotine hûn ne Partiya Demokrat in 
û heke hûn bixwazin bibin endam, 
divêt hû sembol û navê xwe 
biguherînin, lê mixabin em dinêrin 
wan hêj ew kare nekiriye, serbarê vê 
yekê ku cudabûn tiştek xwezayî ye, di 
Rojhilata Navîn û welatên Ewropayê jî 
di nava partiya çê dibe, raya we di vê 
derbarê de çi ye? 

M. Hicrî: Ew rêxistinên navneteweyî ku 
we qala wan kir, ji xwe re qanûnek hene û 
bi hemû awayekê qanûnên xwe diparêzin. 
Wan rêxistinan li gor qanûnan bersiva 
daxwaziya hevalên me ên berê ku ji me 


veqetiyane, dane. Ji wan re gotine demekê 
endambûna we dê bikeve ber lêkolîn û 
nirxandinê ku divêt hûn weke partiyeke 
cuda û serbixwe ji nav û hemû sembolên 
PDK îranê ku niha di wan rêxistinan de 
endam e, xwe binasînin. Ez bawer im heke 
ew wî karî bikin, dê qazanc bikin. 

PDK îranê ber bi Kongireya 
Çardehem a xwe diçe, bi raya we 
çavnihêriyên xelkê ji wê Kongireyê çi 
ne û PDK îranê dixwaze di vê 
Kongireyê de çi bike û ji piştî 
Kongireyê re çi bername û programek 
heye ku bike? 

M. Hicrî: Komîteya Navendî a PDK îranê 
biryar girtiye ku îsal Kongireya 14'hem ya 
partiyê lidar bixe. Ji bo vê yekê çend 
şandên amadekar ji bo berhevkirina kar û 
barên Kongira 14'hem pêk hatine û karê 
wan ber bi dawiyê diçe. 

Ji ber hinek pirsgirêkên hundirîn, me 
nekarî hemû armancên Kongireya 13'hem a 
xwe bicî bînin, bêguman yek ji karên 
bingehîn ên Kongireya me ya Çardem, 
domandina kar, xebat û projeyên 
paşdemayî ên Kongireya Sêzdehem in ku 
armancên gellek bilind û pîroz in. Bêguman 
ji bo ku em bikarin bigihîjin wan armancan, 
renge hinek guhartin derkevin holê, eva ez 
vira bas dikim, nêrîna min ya şexsî ye. 

Bo mînak, divêt em çi bikin bona vê yekê 
ku pêkhateya rêberiya Partiya Demokrat 
biguhere, ku bikaribe baştir kar bike ji bo 
ku bigihîje wan armancan ku Kongireya 
13'hem diyarî kiriye. Gelo di bername û 
pêrewa hundirîn de hinek xalên jar û lawaz 
û asteng hene ku em bikarin biguherînin, 
em dê çawa bikarin hejmareke zêdetir ji vê 
qasa ku me berê hebûye, ciwanan bînin 
nav rêberiya partiyê. Jinan beşdarî rêberiya 
partiyê bikin di asta rêberî û berpirsiyariyê 
de. Me ji bo zindî ragirtina pêvajoya 
xebatên Kongirê, ji bilî ew heyetên ku me 
di nav partiyê de diyarî kirine, em bi komek 
xelkê pispor û zana li hundirê welat û derve 
kar dikin ku di raderbirîn û dengdana li ser 
pirsan beşdar bin. Me biryar girtiye ku civîn 
û semînar li ser pirsên Kongirê pêk bînin û 
gotûbêj û nîqaş di vê derbarê de bihên 
kirin. Me di malpera navendî a partiyê 
(Kurdistanmedia.com) de kuncek taybet ji 
bo Kongireyê vekiriye û em li wir nêrînên 
xelkê bi awayekî azad diweşînin û em gellek 
bernameyên din ên taybet ji bo 
dewlemendkirina Kongira 14'hem rêve 
dibin. 

Rêzdar Mistefa Hicrî, gellek sipas ku 
te dema xwe ji me re veqetand û 
pirsên me bersivandin. 

M. Hicrî: Ez jî sipasiya we dikim, 
serkevtinê ji we re û serfiraziyê ji gelê Kurd 
re hêvî dikim. Ez daxwaz dikim ku gelê 
Kurd wekî berê bi awayekê çeleng di basên 
PDK îranê de beşdar bin, me rexne bikin, 
pêşniyarên xwe ji me re bişînin û 
rênîşaniya me bikin, ji ber ku PDK îranê 
xwe weke partiya gelê Kurd dizane û bi 
nêrîn û dsîtinên wan dewlemend dibe. 

ellek dîrokzan, serhildana Şêx 

Ubeydulayê Nehrî weke destpêka 

nasyonalîzma nûjen di Kurdistanê 

de dihesibînin. Serhilanana han ji ber 
nasname û taybetmendiyên xasmanî bixwe 
ku ew ji serhildan û bizavên berî xwe cuda 
dikir û nêzîk bizavên piştî xwe dike, 

xwediyê girîngiyek taybet di dîroka siyasî a 
neteweya Kurd de ye. Li gor şiroveya pêşîn 
ji beşa berê a vê nivîsarê, di destpêkê de 
em dê bersiva pênc fakteran bidin û piştre 
dê nihêrînek kurt li ser bizavê de bikin û di 
dawiyê de jî em dê qala hin 

taybetmendiyên wê bizavê bikin: 

1- Kiryar: Bizava Şêx Ubeydula Nehrî 

2- Sebeb: Hêzên çekdarên Kurd li ser 
sînorên îran û Osmaniyê bi rêberiya Şêx 
Ubeydula Nehrî. 

3- Biyav: 

A): Dem: 1880 - 1881 

B): Cih: Beşeke zaf ji Kurdistana îranê û 
parekji demografiyaya Osmaniyan. 

4- Alav: Bizava çekdarî 

5- Armanc: Hewl ji bo avakirina dewleteke 
serbixwe a Kurdî di nava çarçoveyek 
otonom de. 

Yek ji girîngtirîn sedemên pêkhatina 
serhildana Şêx Ubeydula Nehrî, hewl ji bo 
jiholêrakirina fîzîkî a Hemze Axayê Mengor 
ji aliyê hakimê Mehabadê ve bû. Bizava han 
di sala 1880'an Zayînî de dest pê dike û bo 
heyamê sal û nîvan di beşeke berçav ya 
Kurdistanê de, dom dike. Rêberiya wê 
bizavê xwediyê rûçikek olî - neteweyî bû û 
ji ber hêz û karîna olî a Şêx, xwediyê hêz û 
ptansyolek zaf ji bo berhevkirina hêzên 
Kurd li dijî hêzên îran û Osmaniyê bû. 
Bizava han di heyamekî gellek kin de, karî 
beşeke berçav ji Kurdistana îran û herêmên 
ser sînor yên Osmaniyan rizgar bike. Hêjayî 
gotinê ye ku hêzên Şêx nêzîkî dagirkirina 
Tevrêzê jî bûn, lê di dawiyê de dîplomasiya 
çalak a Birîtaniya û Rûsiyayê, gotûbêjên 
Iranê û Osmaniyan û pêkhatina hin 
pirsgirêk û kirîzan di nava hêzên Şêx de, 
ew ber bi paşdekişiyanê hay dan û di sala 
1881'an a Zayînî de, bi dûrxistina Şêx 
Ubeydula Nehrî, hêdî hêdî bizava han qels 
û lawaz bû. 

Şêx Ubeydula Nehrî ji yekemîn rêberên 
Kurd yên piştî sala 1639'an û dabeşkirina 
Kurdistanê ye ku di pêwendiyên navbera 
xwe û balyoz û nûnerên Birîtaniya, Bab 
Alî(Osmanî) û Tehranê de, qala mafê 
Kurdan ji bo diyarîkirina çarenivîsa xwe 
dike û bi bikarbirina hin peyvên weke 
"neteweya Kurd", "Mafê Kurdan ji bo 
hilbijartinê" û di dawiyê de "Mafê avakirina 
dewleteke serbixwe a Kurd", 
taybetmendiya neteweperwerî a Kurdan bi 
ronî, eşkere û nîşan dide. Navhatî her wiha 
ji yekemîn rêberên Kurd tê hesibandin ku 



* lêkolînvan û nivîskarê 

ciwan yê Rojhilatê Kurdistanê 

serbarê bîr û baweriyên olî yên xwe, karî 
rûçikek neteweyî jî bixwe ve bigire û hemû 
hêza olî a xwe ji bo neteweya xwe bikar 
bîne. 

Ji hin taybetmendiyên din yên wê bizavê, 
em dikarin qala yekbûna neteweya Kurd di 
bin rêberiya Şêx Ubeydula Nehrî de, 
nenasîna sînorên nava du dewletên îran û 
Osmaniyan ji aliyê Kurdan ve û li cem hev 
kombûna Kurdên du aliyê sînor ji bo 
gihîştin bi armanceke hevbeş bikin. 

Lê girîngtirîn taybetmendiyên bizava şêx 
Ubeydula Nehrî pêkhatî ne ji: 

1- Rêberiya olî - neteweyî a şêx Ubeydula 
Nehrî di destpêka bizavê de. 

2- Guhartina wê rêberiyê bi rêberiyek 
neteweyî di doma bizavê de. 

3- Berfirehbûna çarçoveya demografîk a 
bizavê. 

4- Bihevrebûna bihêz a Kurdan di bin 
rêberiya Şêx de. 

5- Beşdariya Kurdên her du aliyê sînor di 
bizavê de. 

6- Dîplomasiya çalak a Şêx di dema bizavê 
de, hevdem tevî zirûfa dîplomatîk a 
Birîtaniya - îran û Osmaniyê. 

7- îşarekirin bi mafê diyarîkirina çarenivîsa 
Kurdan ji rêya bikaranîna hin peyvên weke 
"Mafê diyarîkirinê", "Vîn û îradeya 
hilbijartinê" û wd... 

8- Hesibandina eyan û eşkere a Kurdan 
weke neteweyekê. 

9- Bi fermî nenasîna sînorên îran û 
Osmaniyê ku Kurd dabeşî ser du dewletan 
de dikirin. 

10- îşarekirin bi mafê neteweya Kurd ji bo 
avakirina dewleteke yekgirtî a Kurdî di 
gotûbêjên bi balyoz û nûnerên Birîtaniyayê 
re. 

11- Nigeraniya Rûsiya û Birîtaniyayê ji 
îmkan û keysa serkevtina şoreşa Şêx 
Ubeydula û guherîna sînoran bi avabûna 
dewleteke Kurdî. 

12- Berdewamiya bizava siyasî a Kurdan 
serbarê serneketina tevgera çekdarî û 
bandorên wê li ser tevgerên piştî xwe ku 
renge dîrokzan gihandibin ser vê baweriyê 
ku tevgera Şêx Ubeydula Nehrî, destpêka 
tevgera Kurdan a neteweperwer di 
çarçoveyek nûjen de ye. 



Komkujiya Sergerê 

Mecîd Cinîkanlo 

Sedsala bîstan di dîroka Kurdan de, tejî 
ye ji bûyerên dilêş ên weke Enfal, 
kîmiyabaran, komkujî, wêran û kavilkirina 
gundan û bajaran. 

Piştî şerê Çaldiranê, Kurdistan di navbe 
du dewletên Osmanî û Sefewiyan de hate 
parvekirin û piştî şerê yekem ê cîhanê, 
Kurdistan bû çar parçe û di navbera çar 
welatên Turkiye, îran, îraq û Sûriyê de 
hate parçekirin. 

Gelê Kurd ku bi hezaran sal e xwediyê vî 
xak û nîştimanê ye, ji bo azadiya 
Kurdistanê herdem di halê serhildanê de 
bûye, her dem ji aliyê her çar dewletên 
dagirker ên Kurdistanêg^ ve hatiye 
tepeserkirin. 


Bi hezaran gund li Bakûr û Başûrê 
Kurdistanê bi dest Bees û Kemalîstan 
wêran bûn, li parçeyên din ên Kurdistanê jî 
her bi vî awayî Kurd hatine/tên 
perçiqandin. Bi sedan hezar kes li Başûrê 
Kurdistanê ketin ber pêla nemirovane ya 
kîmiyabaran û Enfalê, li Rojhilatê 
Kurdistanê bi sedan û bigire hezaran kes di 
girtîgehan de hatin îdamkirin û bi hezaran 
kes li gundê xwe hatin dûrxistin. 

Ji bo serkutkirina Kurdan herdem çar 
dewletên dagirker bi hev re yek bûne û li 
hember Kurdan yek siyaset bikar anîne. 

Yek ji wan bûyerên tal û dilêş, komkujiya 
Sergerê di sala 1996'an de li herêma 
Mirgewer a Urmiyê ye. 

Serger herêmeke çiyayî ye li zincîre 
çiyayê Zagrosê di Rojhilatê Kurdistanê de 
ku dikeve nêzîk çiyayê Xelîl li rojavayê 
gundê Rajanê(gundek ser bi bajarê 
Urmiyê). Devera Serger weke beşek ji 
sînorê navbera îran û Turkiyê tê nasîn. 

Demeke dûr û dirêj e ku Serger ê bûye 
cihê zozanên xelkê deverê û bi taybet xelkê 
gundê Rajanê. Piraniya xelkê gund mijûlê 
karê pezdariyê ne. Her sal di demsala 
biharê de xelk ber bi Sergerê dimeşin û 
heya hatina sir û seqemê li wir dimînin. 
Debara jiyana xelkê pezdar yê wir ji rêya 
firotina berhemên ku bi şîr çêdibin, re 
derbaz dibe. 

Sala 1375'an a Rojî (1996), di 
serpêhatiya xelkê Rajanê de saleke reş û 
dilêş e. Di bihara sala 75'an a Rojî de 
pezdarên vî gundî weke her sal ber bi 
Sergerê dikevne rê da ku ji bo demsala 

zivistanê bikaribin debarekê ji bo jiyana xwe bi dest bixin, lê 
mixabin tûşî bûyereke nemirovane dibin. Mehekê piştî hatina 
gundiyan bo Sergerê, sibêdeya rojekê çend Helîkopterên 
arteşa Turkiyê bi ser devera han de difirin, xelkê wisa difikirî ku 
mêvan in, lê mixabin Helîkopterên Turkiyê bi awayekî 
nemirovane, mêvandarên xwe gulebaran kirin û kiryara han bû 
sedema kuştin û birîndarbûna çend kesan û Deşta Sergerê bi 
xwîna jin û zarokên bêguneh sor bû. 

Hêzên rejîma Komara Îslamî yên parêzerê sînor ku şahidê 
bûyera han bûn, mixabin pêşiya wê êrîşê nagirin. Gulebarana 
han dibe sedema şehîdbûna 6 kes (4 jin û 2 xort) û 



birîndarbûna 12 kesan. 

Xelkê derdorê dema ku haydarê bûyera han dibin, ber bi 
gundê Rajanê diçin û hevderdiya xwe didin xuyakirin. 
Şehrbanû Emanî nûnera wê demê a xelkê bajarê Urmiyê di 
Meclîsa Şewra Îslamî de ji bo agahdarbûn ji bûyera han ber bi 
gundê Rajanê diçe û soza şopandina vê pirsê dide gundiyan. 
Lê mixabin pirsa Sergerê her di gund de dimîne/ma û tu car di 
Meclîsa wan ya Şewra Îslamî de nekete berbas. 

Xelkê gundê Rajanê ku zanîn dewlet vê pirsê naşopîne, bi 
dilên xwe ên tejî kul û kovan ber bi bajarê Urmiyê meşiyan û li 
hember balyozxaneya Turkiyê meşeke nerazîbûnê lidar xistin û 
daxwaza qerebûkirina zirar û ziyanê ji dewleta Turkiyê dikin. 

Piştî çend mehan Komara Îslamî a îranê ragihand ku arteşa 
Turkiyê devera Sergerê bi şaşî li cihê binkeyên PKK'ê gulebaran 
kiriye û eva di halekê de ye ku rejîma îranê li hember 
parastina can û malê xelkê deverê berpirsiyar e. 

Êdî ji bo xelk eyan e ku kuştina Kurdan ji aliyê Turkiyê ve be 
an rejîma Îslamî a îranê, ji bo dagirkeran ne girîngiyek e. 

Her sal di salvegera komkujiya Sergerê de, xelkê deverê 
serdana malbatên wan şehîdan dikin û hevderdiya xwe nîşanî 
wan didin. Em di 12'hemîn salvegera komkujiya Sergerê de, 
kiryara arteşa Turkiyê li Sergerê mehkûm dikin û hevderdiya 
xwe bi xelkê Rajanê re û nemaze malbatên goriyê wê cinayeta 
han radigihînin. 

Navê şehîdên Sergerê ev in: 

1. Hemaîl Hemîdî, jidayîkbûn, sala 1337'an a Rojî 

2. Şemsedîn Qeyteranî kurê Hemaîl Hemîdî, jidayîdbûn, sala 
1371'an a Rojî 

3. Xedîce Qeyteranî, jidayîkbûyan, sala 1349'an a Rojî 

4. Zehra îranxah 

5. Esmer Xişanpûr 

6. Mihemed Tahirî 



Şiroveya PeyvêSiyasî 


omid_anbi@yahoo.com 



xwedîtî û sermayedanîn di warê alavên berhemanînê de, 


di bin destê hejmarek ji takekesên civakê de ye. 

Her çend qonaxa Kapîtalîzmê ji qonaxa Feodalîzmê pêşkevtîtir 
e, lê çewisandin di vê qonaxê de bitirstir e û mifah û 
sûdwergirtin ji keda zehmetkêş û şêniyan zêdetir e. Ji ber ku 
alavên berhemanînê pêşekvtîtir dibin, sûd ji teknîka pêşkevtî tê 
wergirtin û eva jî dibe sedem ku di dawiyê de xwediyên 
kargehan berhemên cur bi cur berhev bikin û bi vî awayî 
qazancek zêdetir destê wan dikeve. Derheq alavên 
berhemanînê di serdemê sermayedariyê de, çend qonaxên ji 
hev cuda di holê de hene ku emê gellek bi kurtî qala wan bikin. 
Di qonaxa yekem de kargeh xwediyê şeklek destpêkîn in û bi 
awayekî hevkarîkirinê"Cooperation" ji aliyê çend kedkarên sade 
ve tên birêvebirin, di qonaxa duyem de kargeh ji qonaxa yekem 
pêşkevtîtir in û hewcehî bi kesên pispor û şareza hene û her 
karek divêt ji aliyê kesên şareza ve bihên encamdan, di qonaxa 
sêyem de kargeh di warê pêşxistin û teknîkê de pêşkevtîtir in û 
berhem ji rêya maşînên pêşkevtî ve tên çêkirin. 

Di zirûfek wiha de mercên cur bi cur di civakê de pêk tên û 
kedkar û zehmetkêş bi awayekî bixof tên çewisandin ku di 
encama vê çendê de jî dijheviyek kûr di navbera texa kedkar û 
xwediyên kargeha û karxaneyan de derdikeve holê. 

Di warê dîrokî de, geşekirina pêwendiyên berhemanîna 
sermayedariyê li Ewropaya rojava ji sedsalên navîn ve dest pê 
dike, lê berhemanîn ji rêya makînan di dawiya sedsala 18'an û 
destpêka sedsala 19'an de dest pê dike. Kargeh pişt bi makîne û 
teknîka pêşkevtî û pîşesaziyê girê didin û cihê kargehên 
destî(mano faktoran) û kargehên pêşeyî digirin. Di warê 
cotkariyê de jî dezgehên mezin ên sermayedariyê tên 
damezrandin ku tê de karkerên rojane bi makînên cotkariyê kar 
dikin. 

her weke ku ji navê wê re dixuye, pêkhatî ye ji qatek xwedî 
milkên zaf, bi liberçavgirtina vê çendê, civakên ku ji 
sermayedariya biçûk pêk hatine, weke civakên kapîtalîst tên 
hesibandin. Li gor nêrîna Marksîstan, sermayedar bixwe 
delîveya jinavçûna xwe pêk tînin û hevdem tevî pêşkevtina 
pîşesazî û teknîkê, rewş û zirûfa texa kedkar û zehmetkêşan roj 
li pey rojê berbi xirabûnê diçe û bi vî awayî dijheviyek mezin 
derdikeve holê. Borjuvaziya biçûk jinav diçe û kedar û 
zehmetkêş jî xizan û destkurtir dibin û ji ber kirîz û qeyrana 
serhildana zehmetkêşan, sîstema sermayedariyê sist û lerzok 
dibe û dewsa wê sermayedariyek dewletî ava dibe ku li ser 
bingeha xwedîtiya hemû alavên berhemanînê hatiye 
damezrandin. 

Çavkanî: 

(Ferhengî Ramiyarî Nîga) Azad Weledbegî 

(Danêşnamêyê Siyasî) "Politicial Dictionary" Daryûş 
Aşorî 

Li Hin Deverên Rojhilatê Kurdistanê Keç Tên Sinetkirin 




Hewramanê de ku hem xelk û hem 
mêjîneya çandî û dîrokî wê tevî deverên 
din yên Kurdistanê gellek biferq e, dît. 

Şêxulîslamî zêde dike û dibêje: 
Hewraman devereke olî ye û xelkê wê 
dibêjin ku sinetkirin, deb û edeta Hezreta 
Ayêşe û Fatimê ye, eva jî di halekê de ye 
ku tu keçek ji encamên xirab yên 
sinetkirinê agahdar nînin. 

Li gor gotina Nigînê, ew jinên ku karê 
sinetkirinê encam didin û ji aliyê mêran 
ve tên piştgirîkirin, hêj ji wan nexweşiyên 
ku bi vê sedemê tûşî mirovan dibin ne 
agahdar in. 

Mala we îdî ne paqij e! 

Çalaka Mafê Jinan, Nigênê derheq 
nêrîna xelkê li dor ew bav û dayîkên ku 
keçên xwe sinet nekirine dibêje: 
Hejmarek ji mêrên îroyî hatine bal min û 
gotin seba vê çendê ku me keçên xwe 
sinet nekiriye, xesûya me seredana mala 


M ijara sinetkirina keçan, yek ji 
wan pirsan e ku weke binpêkirina 
mafê mirovan tê hesibandin. 


"Radio Farda"yê di raporekê de derheq 
vê çendê ragihand: Civata Çandî- Civakî 
ya Jinên Azermêhr a Kurdistanê, di 
daxuyaniyekê de, serbarê piştevanîkirin ji 
daxwazên giştî yên jinan bona guhartina 
ferq û cudahiyên li dijî wan di yasayên 
Komara Îslamî a îranê de, îşare bi 
taybetmendiyên pirsên jinên Kurdistana 
îranê kir ku yek ji wan taybetmendiyan, 

sinetkirina keçan di hinek deverên 

Kurdistana îranê de ye. 

Li gor rapora "Radio Farda"yê, 
sinetkirina keçan xincî Kurdistanê di 

parêzgeha Xozistanê de jî weke deb û 
edeteke kevn tê birêvebirin. 

Nigîn Şêxulîslamî, rojnamevan û 
berpirsa Civata Çandî û Civakî a Jinên 
Kurdistanê, (Azermêhr) di daxuyaniyekê 
de serbarê ragihandina nûçeya 
sinetkirina keçan di Kurdistanê de 

nivîsand: "Sinetkirina keçan yek ji curên 
tund û tûjiya veşartî tê hesibandin û keç 
bûne goriyê deb û edeta han a 
kevneşop. 

Navhatî ku Kurd û ya bajarê Sine ye, ji 
"Radio Farda"yê re got: Ez bi nişkêve 
tevî pirsa sinetkirina keçan berbirû bûm. 

Nigîn Şêxulîslamî di vê derbarê de 
dibêje: "Ez tevî vê pirsê nenas bûm û 
min nedizanî ku di Kurdistanê de jî 
pirseke wisan heye, lê dema ku min ji bo 
lêkolîna civaknasî a jinên Kurd, serdana 
deverên cur bi cur yên Kurdistanê kir, 
tevî pirsa han berbirû bûm. 

Nigîn herwiha zêde dike û dibêje: Min 
pirsa sinetkirina keçan di devera 


me nakin û dibêjin mala we nepaqij e! 

Sinetkirina keçan dibe sedema 
lewçenebûna wan! 

Nigîn Şêxulîslamî, çalaka mafê jinan 
herwiha dom dike û dibêje: Yek ji wan 
jinên ku keçan sinet dike, ji min re got: 
Hinek mêr hatine bal min û ji min re 
gotin ku sinetkirina keçan, wan weke 
mêran perwerde dike û dibe sebeb ku 
keç lewçe nebin. 

Şêxulîslamî dibêje: Temenê mêrkirinê 
di Hewramanê de gellek kêm e. Dema ku 
keçek di temenê 17 saliyê de dizewice, 
sinetkirina 5 yan 6 salên berê bi bîr tînin. 

Saziya Tendurustî a Cîhanî li Hezîrana 
sala 2006'an di raporekê de ragihand: 
Keçên ku tên sinetkirin di pêşerojê de 
tûşî pirsgirêkan dibin û renge di dema 
zarokbûnê de, ew yan zarokê/a wan 
canê xwe ji dest bide. Herwiha hezkirina 
wan a cinsî jî bo herdem dimire û ji nav 
diçe. 

Li gor rapora Navenda Nifûsê a ser bi 
Saziya Neteweyên Yekbûyî, sinetkirina 
keçan zêdebarê vê çendê ku êş û 
azareke zaf heye, belku hinek caran dibe 
sebebê xwînrêjî, çilk û heta mirina wan. 

Nigîn Şêxulîslamî, serbarê îşarekirin bi 
rola dewletê bona pêşîgirtin ji sinetkirina 
keçan, got: Bi dabînbûna zirûfekê ku 
hem mafên civakî a xelkê tê de bê 
berçavgirtin û hem azadî hebe, mirov 
dikare wan pirsan çareser bike. 

Pêka gotina karnas û pisporan, pirsa 
sinetkirina keçan ji baweriyên olî û deb û 
edetên xelkê çavkanî digire û bona 
pêşîgirtin û ji navbirina vê pirsê bi 
awayekî yekcarî, hewceyî bi çalakiyên 
çandî û saxlemî yên dirêjheyam heye. 

Navendên Parêzerê Mafê Jinan û Mafê 
Mirovan, kiryara sinetkirina keçan weke 
metodeke tund û tûjiyê li dijî wan 


Amadekar/ Hemîd Muxtarî 






Agirî, hejmar 90, 30’ê Hezîrana 2008 


CIVAK Û JÎN 


£7 


Hana Ebdî, Bi 5 Sal Cezayê Girtîgehê 
Hate Mehkûmkirin 


H ana Ebdî, çalaka mafê jinan ji 
aliyê Taya 2 a Dadgeha Şoreşa 
Îslamî a Sine bi 5 sal cezayê 
girtîgehê û dûrxistin ji bo zîndana 

"Girmî" a Azerbaycana Rojhilat hate 
mehkûmkirin. 

Nûçegihaniya Rêxistina Mafê Mirovan li 
Kurdistanê di vê derheqê de ragihand: 
Navhatî bi buxtana lidarxistina civînan û 
hewldan li dijî ewlehiya^ netewî, li gor 
Madeya 610 a Yasaya Îslamî bi 5 sal 
cezayê zîndanê û dûrxistin ji bo girtîgeha 
"Girmî" hate mehkûmkirin. 

Hana Ebdî di Çiriya Pêşîn a sala borî li 
Sine hate girtin û niha di girtîgeha giştî a 
bajarê Sine de ye. 



Mihemedsidîq Kebûdvend Bi 11 Sal Cezayê 
Girtîgehê Hate Mehkûmkirin 

M ihemedsidîq Kebûdvend 
Serokê RMMK'ê, ji aMyê taya 
15 a Dadgeha Şoreşa Îslamî bi 
tawana damezrandina Rêxistina 

Mafê Mirovan li Kurdistanê bi 11 sal 
cezayê zîndanê hate mehkûmkirin. 

Nesrîn Sitûde, yek ji parêzerên 
Kebûdvend, serbarê ragihandina vî 
nûçeyî, got: "Parêzerên doza han ji dana 
vê biryarê nerazî ne û qirar e di heyama 
20 rojên pêşîn de nerazîbûna xwe 

derheq biryara han eyan bikin û hêvîdar 
bigire. 

Li gor gotina Stûde, mehkûmkirina Kebûdvend bi 11 sal cezayê zîndanê bi tawana 
belavkirina hizrên xwe, tevî mafê mirovan û peymannameyên mafê sivîl û siyasî dijberî 
heye. 

Li îranê 114 Zarok 

Kampayna Navneteweyî a Parêzerên 
Mafê Mirovan li îranê ragihand: Li 
heyamê 10 salên borî heya niha, 
dezgeha dad a rejîma Komara Îslamî a 
îranê biryara îdamê ji bo 177 zarokên bin 
18 saliyê daye derkirin. 34 kes ji wan 
heya niha hatine daliqandin û 144 kesên 
din li benda birêveçûna biryara îdamê ne. 

Kampayna han, roja sêşem, 

17.06.2008'an, di daxuyaniyekê de navê 
114 zarokên tawanbar yên benda îdamê 
weşand. Biçûktirîn zarokdi nava wan 114 
kesan de, Ehmed Newrozî ye ku 
temenê wî 12 sal e. Navhatî sê salan berî 
niha li Sîstan û Belûçistanê bi cezayê 
îdamê hatiye mehkûmkirin. 

Saziya Efûya Navneteweyî di vê 
derbarê de ragihand: Em tenê carekê û 
bo cara dawîn daxwazê ji îranê dikin ku 

cezayê îdamkirina zarokan bisekinîne. 

Hêjayî gotinê ye ku rejîma îranê Carnameya Mafê Zarokan îmza kiriye û pêka 
carnameya han, îdamkirina zarokan qedexe ye. 


Li Benda îdamê Ne 




Rojeva Civakê 


Di Salê De Li îranê 500 
Ton Madeyên Bêhişker 
Tê Bikaranîn 

Agirî- Beşa Civakî 

► 26'ê Hezîrana 2008'an, Roja Cîhanî a 
Xebat Li Dijî Madeyên Bêhişker bû. Bi vê 
hencetê, Sekreterê Giştî yê Rêxistina 
Neteweyên Yekbûyî, Ban Kî Mon 
daxuyaniyek da çapemeniyê û ji welatên 
cîhanê xwast ku ji bo çêkirina cîhaneke 
aram û paqij, berpirsiyariya xwe li hember 
berlêgirtin û kêmkirina xesarên civakî û 
aborî ku madeyên bêhişker ji civaka 
mirovahiyê didin, bixebitin. Neteweyên 
Yekbûyî di rapora xwe a sala 2008'an, 
derbarê madeyê bêhişker, diyar dike ku di 
salê de 200 hezar mirov ji ber bikaranîna 
madeyên hişber jiyana xwe ji dest didin. 
NY dibêje ku bikaranîna madeyên hişber 
di cîhanê de roj bi roj zêdetir dibe. 

Bengbûn bi madeyên sirrker weke 
nexweşiyeke civakî tê hesibandin ku 
encamên wê yên cismî û pîskolojîk heye. 
Bengbûn bi madeyên hişber yek ji arîşe û 
pirsgirêkên herî girîng ên civakî, aborî û 
tendurustiyê ye ku encamên nebaş û bi 
xeter ên vê gefeke micid û mezin bo ser 
civaka mirovahiyê tên hesibandin û dibe 
sedema xesar û ziyanên civakî di warên 
cur bi cur de. Herwiha encamên neyînî û 
wêranker ên wê, delîveya tunebûna 
silametiya civakê bi awayekî micid gellekji 
nirx û bihayê çandî, civakî û sincî dixe ber 
şopa xeter û tehlûkeyê. 

Bengbûn bi madeyên hişber, bêtirî 
milyarek ji endamên malbatên bengdar di 
cîhanê de bi awayekî rasterast tevî 
pirsgirêkên vê xesar û nexweşiya civakî rû 
bi rû kiriye. Madeyên bêhişker bingeha 
qewimîna pirr tawan û kiryarên biyom ên 
civakî wekî kuştin, dizî, tecawuz û wd... in. 

îran yek ji wan welatên Rojhilata Navîn 
e ku herî zêde goriyên bengdar hene û 
rêxistineke kar û barên civakî a Komara 
Îslamî eşkere kir ku di salê de bengdarên 
Îranî 500 ton madeyên bêhişker bikar 
tînin û bengbûn bi madeyên bêhişker 
xisara herî mezin a civaka îranê pêk tîne. 
Hejmara bengdarên madeyên hişber li 
îranê her roj zêdetir dibe û niha herî zêde 
Kirak û Hiroyîn a bi qasê %100 tê 
bikaranîn û kêşandin. Niha tenê di 
Parêzgeha Azerbaycana Rojavayê de 
12000 Bengdar hene ku salê 4 heta 5.5 
ton madeyên bêhişker bikar tînin. 

Rojhilatê Kurdistanê ji vê rewşê ne bi 
dûr e, bengbûna xelkê û nemaze ciwanên 
Kurd di vî perçeyên Kurdistanê yê bin 
desthilatdariya Komara Îslamî bêdadê dike 
û civaka Kurdistanê a vî parçeyî bi tundî di 
bin gef û hereşên xurt de ye. Ji navbirina 
vê xeter û gefa mezin bo ser gelê Kurd di 
Rojhilatê Kurdistanê de, hewcedarê hest 
bi berpirsiyarî nîştimanî û hişyariya 
neteweyî ye. 

ojhilata Navîn, li gorî xwe li şerê malzaroka neteweyeyê ne. Ji bo civaka 
sêyemîn ê cîhanê dijî. Pirsgirêkên Rojhilata Navîn, pirsgirêka herî giran 
civakên Rojhilata Navîn, wekî pirsgirêka netewe û neteweperestiyê ye. 


gloka pirsgirêkan tê dîtin. Pirsgirêkên vê 
herêmê yên ku ketine ser hev û qet 
çareserî nedîtine, hemû civak zivêr û 
bêzar hiştine. 

îro ro, bi giştî hewcedariya tevê 
mirovahiyê belê nemaze jî hewcedariya 
gelên Rojhilata Navîn bi qasî nan û avê bi 
demokrasiyke rastîn heye. Ji ber ku 
pirsgirêkên demê û arîşeyên gerdûnî 
hemû li ser vê erdnîgariyê pêk tên, divê 
çareseriyeke mayînde û domdar jî pêşî li 
ser vê erdnîgariyê pêk were. Belê 
mixabin tu kes jidil xwe nadiyê û nêzîkî 
çareseriyeke manîdar nabe. Her kes ji 
çareseriyê dipelikîne û di berjewendiyên 
xwe yên rojane û demdemî de difikire. 

Dema ku gelên Ewropayê bi saya 
ronesansê(ronîdariya demê) şoreşa 
hişmendiyê pêk anî, di rojeva Rojhilata 
Navîn de tiştekî wisa di rojeva gelan de 
tunebû. Şoreşa hişmendiyê ya Rojhilata 
Navîn, form û rêbazên rojava dişopîne, 
belê dixwaze naveroka wê li gorî 
rastîniya tijî bike. Pirsgirêkên Rojhilata 
Navîn gellek in. Belê derbirîn û zanebûna 
van pirsgirêkan ne çareserî ye. Ji 
zanebûna pisgirêkan bêtir, hewcetî bi 
lêgerîn û çareserkirina wan heye. 
Çareserî bi fêmkirin û têgihîştineke jidil a 
rabirdûya gelan a dîrokî û avakirina 
jiyana wan a îroyîn e. Ev yek jî bi 
pêkanîna ronesanseke nû pêkan dibe. 

Carekê di erdnîgariya Rojhilata Navîn 
de pirsgirêkên herî mezin dewletbûn û 
daxwaza dewletbûnê ye. Dewlet bi 
hezaran sal li ser çanda pederşahiyê ava 
bûye. Dewlet, ji do heta îro her car 
hebûna xwe spartiye sê tiştên girîng. 
Yek; ol, du; pederşahî(mêranî), sê; 
nîjadperestî. 

Ev her sê hêz jî dijminê aştî, azadî û 
yeksaniyê ne. Heta ku ev her sê hêz an jî 
yek ji wan hebe, dê pirsgirêk jî bi hemû 
giraniya xwe hebin. Dewletên dinê hemû 
îro pişta xwe didin nîjadperestiyê. 

Li Rojhilata Navên pirsgirêka herî mezin 
pirsgirêka malbatî ye. Malbat modela 
dewleteke biçûk e. Heta ku pirsgirêkên 
malbatî çareser nebin, pirsgirêkên herêmî 
û gerdûnî qet çareser nabin. Şaneya 
dewletê yek jê ol e. Nîjadperestî jî 
şaneya wê ya nûjen e. Jin - Malbat - 
Mêr. 

Ev her sê hêman wekî Sêgoşeya Şeytan 
a Bermûda ye. Bazar û siyaset, 


Ji bo dewletan netewe, ji esasê 
etnîkî bêtir ji bo ku bingeha polîtîkayê 
pêk tîne, girîng tê dîtin. Birêvebirina 
dewletekê ya dûrî ol û nîjadperestiyê ne 
gengaz e. Cihê ku ol lê hebe, hebûna 
terîqet û mezheban jî tiştekî pir asayî ye. 
Terîqet, riya parastin û jiyandina olê ya 
rêxistinî bi xwe ye. 

Civaka Rojhilata Navîn, şaneya ripinî 
(hucreya qurmî) ya hemû gelan e. Di 
herêmê de bandora hêjahiyên neolîtîk, 
bandora sê olên yekxwedayî û bicihbûna 
wan, bandora ol û baweriyê û hêza 
dahûrandina olê; her wiha bandora dîn û 
mezheban, hebûna qebîle û malbatê, her 
wekî pêwendiyên jin û mêr, siyaset, 
bîrdoz, sinc û exlaqê civakê û hwd. 
hemû bandorê li ser zêdebûna 
pirsgirêkan dike. 

Divê ev pirsa "Gelo çima hebûn û 
pêşveçûna hemû şaristaniyên dinê 
encam dide, belê ligel ku Rojhilata Navîn 
hem hîm | bingeh û hem jî dergûşa 
şaristaniyên dinê ye jî çima tu encamê 
nade?" were bersivandin. Di Rojhilata 
Navîn de tundjwarî û desthilatdarî her gav 
li ser kar in. Û tu carî ji ser kar nehatine 
xwarê. Herdu jî girêdayî dewletê ne. 

Bandora despotîzm, monarşîzm û 
şahînşahiyê(împaratoriyê) ji ser vê xakê 
kêm nebûye. Di bingeha feraseta 
dewletbûnê de ev her sê tişt wekî sê 
hêzên jênager têne dîtin. Qarîn(îqtîdar) û 
desthilatdariya siyasî ji bo dewletê wekî 
du birayên ducêwî ne. Hewldan û 
daxwaza desthilatdariyê şer bi xwe re 
tîne. Rê û rêbaza tundwarî û 
desthilatdariyê şer bi xwe ye. Tu dewlet 
nikare bê şer xwe li ser piyan bigire. Ji 
bo wê her dewlet, ji bo ku bikaribe her 
gav desthilatdariya xwe bidomîne dê şer 
derxîne; bikuje û bide kuştin. Ev şer jî 
pevçûn û hevkuştina gelan bi xwe re 
tîne. 

Digel ku hemû gelên Rojhilata Navîn 
(û hemû gelên cîhanê) xwîşk û bira ne jî 
dîsa dewletên vê erdnîgariyê wan bi 
hevdû didin kuştin û qirkirin. Çareserî 
demokrasî û aştiyeke mayîn de ye. Û ev 
jî bi hişyarbûna gelan pêkan dibe. 


ÇAND Û HUNER 


Kaniya He/bestan 


Dilê Min 



Dildar Îsmaîl 


Dilê min kesera dik^îne 
Qamişlo li bîra min tîne 
Leylane dil hemû evîne 
Şev derenge û roj xemgîne 

Dil ji kerba te digrî. 

Erê dayê tu negrî. 

Evîn li te kirine pîvan 
Demê vegerîn li me c'w/an 
Warê min ger hemû roj jiyan 
Dûrbûna te windakir viyan 

Dil ji kerba te digrî. 

Erê dayê tu negrî. 

Dilê birîndar derman nabe 
Can û ceger li ba te mabe 
Şevîn bê te wê çawa şabe 
Jiyan bê evîn weha nabe 

Dil ji kerba te digrî. 

Erê dayê tu negrî. 

Buhar şîn dibe bi hêstiran 
Xwunav xweş dike bihna gulan 
Awirên çava dikin lîlan 
Her tû dimîne xewna şevan 

Dil ji kerba te digrî. 

Erê dayê tu negrî. 

Ji dûrbûnê li şevê bake 
Awazên xemgîn tu çêke 
Helbesta evînê tu lêke 
Silavê jînê tu birêke 

Dil ji kerba te digrî. 

Erê dayê tu negrî. 

Qêrîna şevan pir dijware 
Dilê reben her birîndare 
Dûrim ji war roj li min are 
Kaniya derda tim bê zare 

Dil ji kerba te digrî. 

Erê dayê tu negrî. 

Xewneroj û her şev dibhure 
Arê evîn qet na vemire 
Erê dayê tu negrî. 

Dengê Rojava 


Agirê Sînemeya 
Amûdê Hêjî Geş E! 


Besam Mistefa 



Z êdetirî 40 salan di ser agirê 
sînemeya Amûdê re bihurîn, 

sedan zarokên kurd ku, pêşeroja wan 
ji wan hate dizîn, hatin kuştin, hatin 
perçiqandin li kêleka Girê Şermolayê 
di bin axa ku ji asîmanê tawanbaran 
paqijtir û pîroztir e, dirêjkirî ne. Dilên 
dayikên wan ev 40 sal in mîna ku bi 
agirê sê dojehan bin, têne sotin: 
kezeb şewitîn, laş bûne ardûman, û 
bihn bi ser Amûdê ket, bihna 
kizirandin û kina bêhempa! Şermolayê 



ji hingê ve bêdeng li laşên piçûk 
temaşe dike û ji xwe re dibêje: Ew çi 
dil bûn ên ku dikaribûn van dilên 
piçûk da nav êgir de bisojînin?! 

Wê rojê, di salên 60'ê de ji sedsala 
bihurî, bi sedan zarokan berên xwe 
dane sînemeya bajêr a tenha daku li 
filmekî li ser şoreşa Cezayirê temaşa 
bikin. Nizanibûn ku çi li benda wan e... 
Dê çawa bizanibin û mêjiyê zaroktiyê 
pilan û kirêtiya mezinan bibîr nabe?! 
Dê çawa bizanbin ku welatê ew çûbûn 
da piştgiriya şoreşa wê bikin, piştî 15 
salan planeke din ya giran û wêranker 
li birayên wan yên li aliyê din yê sînor 
girê bidin û hêj nizanin ku sînor yan 
welat çi ne?! Zarok bûn, bi ken û 
girinjînan berev sînemeyê ve diçûn 
daku tiştekî nû bibînin û dema vegerin 
malên xwe, çîrokê ji bav û dayikên 
xwe re biseridînin. 

Wê rojê, bajarê Amûdê çîroka xwe ya 
mezin ji erd û asîmanan re digot: li 
kurdan qewimî, mîna ku kurd ji êş û 
şewatan re hatibin afirandin... 


sînemeya sêwî, ya teng û ne amade ji 
pêşkêşkirina mirinê pêve bû ejdeha û 
agirê xwe virde wirde belav kir û dest 
bi nêçîrkirina zarokên kurdan kir, weke 
dêwekî sêserî laşên nerm û piçûk 
daqurtandin, parçeyên laşên şewitî li 
wan deveran belawela bûn û yên ku 
xwe ji agir rizgar dikir û digiha derve, 
rastî "bîra qedrê" dihat û dibû para ava 
kûr. 

Dengê zarokên xapandî bi ser amûdê 
ket, xirecir bilind bû, xelkên bajêr 
vecinqîn: "Xwedayê min, kurdên te ne 
ev, xwedayê min!" Bavê Mihemed yê 
ku bajêr pê hate naskirin, piştî şewatê 
berev sînemê ve çû. jêre gotin:qey 
zarokên te jî li wir hene?li wan 
vegerand: "Zarokên kurdan tev yên 
min in " û çû. pêşî polîsên ku dergeh li 
zarokan digirtin û qerebalix pirtir 
dikirin, bi tena xwe ji wir dûrkirin û 
xwe berda nav agir, çend zarok ji agir 
rizgar kirin û ji nişkê ve agir girte laşê 
wî.... û ew di nav pencên xwe de 
quvaşt û ji hestiyan pêve tiştek nehişt. 

Agirê geş dused ta sêsed zarokî nêçîr 
kir, ji bilî birîndaran. 
Wê rojê, bihna kizirandina laşê 
zarokên Amûda bavê Mihemmed li 
seranserê bakur belav bû. Dûman jî 
heta çend rojan asîmanê deverê reş û 
xemgîn dikir, jixwe agirukjên bajarê ku 
dor 30 kîlomitrî ji Qamişlokê dûr e, 
tunebûn wê çaxê û heta ku laşên ter û 
nerm nebûne hestî ew negihîştin! Wê 
rojê, rondik hema hema ji çavan 
dihatine xwarê, dayikan pora serên 
xwe anîne xwarê li ser kezebên ku bi 
bereketa îdeoljiya faşîstên efleq û 
beesê masûlke masûlke û parçe parçe 
hatine sotin û kuştin. Wê rojê, Xwedê 
ji jor li afirînerên xwe dimeyzand: Ma 
min wisa ji we re gotibû! 

Wê rojê, girê Şermola yê ku dîroka 
Amûdê bi ax û bêdengiyê dinivîse, xwe 
negirt û heta jê hat hewil da ku xwe 
bighîne Amûdê û zarokên wê ji agirê 
bêbext xilas bike, lê zarok bixwe 
hatine nik wê û li kêleka wê heta 
haetayê xwe dirêj kirin: Êdî ji jiyana 
mezinên kirêt û pilanger xilas bûn, û 
niha dikarin bê tirs, bê agir û şewatan 
xewnên xwe bi teşiyên hêviyê bihûnin. 


ÇAND Û HUNER 


Hevsera Himermend Hesen 
Zîrek, Koça Dawiyê Kir 

R oja înê, 20.06.2008'an, bêjera 
Radyoya Kurdî ya Tehran û 
Kirmaşanê û her wiha hevjîna 

hunermendê naskirî yê neteweya Kurd, 
Hesen Zîrek, li bajarê Tehranê koça dawiyê 
kir. 

Mîdya Xanim, dengek naskirî û berbiçav 
di nava qada edeb û wêjeya Kurdî de bû ku 
ji rêya radyo Kurdî ya Kirmaşanê û li rex 
dengê zelal yê Hesen Zîrek û bêjerên weke 



Şukrola Baban, Mihemed Kemanger, Ezîz 
Elewî, Perwîn Moşîr Wezîrî û Esed 
Serecedînî, xizmetek mezin bi peyvên resen 
yên Kurdî û wê radyoyê kir. Ew diya du 
keçan e û piştî mirina Hesen Zîrek heya 
daxistina vê radyoyê di sala 1360'an a Rojî 
de ev kar dom kir. 

Koça dawîn û nemana Mîdya Xanimê, 
xem û kesereke mezin ji bo malbata 
ragihandina Kurdî ye. Lewra em jî weke 
rojnameya Agirî xwe di vê xem û kovanê 
de bi şirîk û hevsoz dizanin û serxweşî û 
sersaxiyê ji malbata Zendî û hemû ew 
kesan dikin ku xwe bi xemxor û dilsozê 
edeb û wêjeya Kurdî dizanin. 


CEJNA MUZÎKÊ 

^ 21'ê Hezîrana her sal (21/6) cejna 
muzîkê ye. Muzîkvanên cîhanê bi gotina 
stran û jenîna muzîkê, vê rojê ji hev pîroz 
dikin. Cejna han bo sala 1982'an 
vedigere, dema ku Wezîrê Rewşenbîrî yê 
Fransayê(Jan Lok) biryara lidarxistina 
festîvala muzîkê da. Ji wê demê wir de 
ew cejna bûye edet û tîtalek salane û di 
gellek welatan de tê pîrozkirin. 

îsal li 110 welat û li 4500 bajarên 
cîhanê de, bîranîna han bi awayek germ 
u gurr û bi xwerayî li ser şeqam, cihên 
giştî, hol û girtîgehan de hate pîrozkirin. 

Bo yekemîn car, îsal di Herêma 
Kurdistanê de cejna muzîkê bi çend 
çalakiyan hate pîrozkirin. 

ÇAND Û HUNER 


Rewşa Wêjeya Kurdî Li Rojavayê Kurdistanê 


Konê Reş 


B 


êgoman di van pazdeh-bîst salên 
derbasbûyî de, geşbûneke 
rewşenbîrî, serê xwe di nav me 

Kurdên Binxetê de hilda bû. Ew geşbûn jî, 
di warê danheva zargotin û afirandina 
peyva kurdî a resen de bû û weşandina 
pirtûkên têvel û bi taybetî dîwanên 
helbestan. 

Di vî warî de, em dibînin ku çapkirina 
dîwanên helbestan zoriya cuyreyên 
torevanî yên mayî biriye, wek: çîrok, şano û 
romanê... 

Eger em stastîkekê di vî warî de çêbikin, 
emê bibînin ku pileya weşandina dîwanên 
helbestan bilindtire ji cureyên torevani yên 
din. Gelo sedem çine ? 

Eger em bersivê bidin, dibe ku gelek 
dilê xwe bigrin... Belê ta ku rastî neyê 
gotin, pêşketin rêka xwe di nav me de 
nabîne û em di pêvajoya xwe ya torevanî 
de nikarin rast û durist bilivin... 

Me got cihê dîwanên helbestan bi 
gelekî berztire ji cureyên mayî! 

Lê gelo raste, ew dîwan helbest in?! û 
xwediyên wan raste helbestvan in ?! 

Bêgoman helbestvan di nav wan de 
peyda dibin û têvelin, gava ku em wî nifşê 
pêşîn ji vê mijara xwe bidin alî, ew nifşê ku 
ji mêj ve bi rengê Cizîrî, Xanî û Cegerxwîn 
dinivîsînin, yên ku em dixwazin li dor wan 
rawestin, ew nifşê ku doh fêrî alfabaya 
Kurdî Latînî bûne û îro dîwanên helbestan 
çap û belav dikin, bê ku helbestên dîwanên 
wan şert û mercên dîwanên helbestan 
hilgirin. 

Gotineke Apo Osman Sebrî heye, 


dibêje: ( Gelek ji xortên me çavên xwe 
berdana nivîsandina heibestan u ev ne 
tiştekî hêjaye, di vê nivîsên rasteser 
bên nivîsîn . Beiê heibest tiştekî ji 
edebêye r lê netevaya edebê ye. Divê 
ku mirov zanibe, bi zimanê xwe 
binivîsîne, iê nizanim, hema ji min re 
heibestan çêdikin...) 

Ji kovara Pêşeng hejmara 5 / 1984 ). 

Ez jî bi gotina rehmetîyê Osman Sebrî 
re; lê em ne bi wan kesên ku navê nûjeniyê 
sehkirine û bihîstine, piraniya helbestên 
wan bi wî rengê nûjen hatine nivîsandin. 
Ew rengê ku xwendevan tê nagihêje û li 
ber nekeve ... 

Helbestvanên me yên nûjen jî wisane, 
nizanin helbestên kilasîk binîvisînin, dibêjin: 
Em helbestên nûjen datînin, mane nûjenî 
pêşketina kilasîkêye, û nûjeniya ku ne ji 
kilasîk hatibe derê, dêmek ew nûjenî bêjî 
ye, bê esle, û em li toreya resen digerin, 
toreya ku kok û rehên wê di nav xaka me 
de kûr çûbe. 

Ji rexekî din ve em bêjin nebêjin 
rewşenbîriya ku bi me re kom bûye, ji 
zimanê Erebîye, bi saya zimanê Erebî jî em 
serwxtî rewşenbîriya cîhanî bûne, Heger 
mirovek ji helbestvanekî ji terzê nûjen 
bipirse û daxwaza navê sê helbestvanên 
Ereb yên hevçerx jê bike, bê goman 
piraniya wan nizanin, ji ber ku naxwînin, bi 
tenê navên çend kesên bi nav û deng 
bihîstine, wek Edonîs, Mehmûd Derwîş, 
Nîzar Qebanî û Beyatî... Ev navên ku pîreka 
min jî navê wan bihîstiye. Gerekê mirovê 
rewşenbîr, nemaze torevan, bi tevgera 
rewşenbîriya xwe re be, di wî welatê ku tê 
de dijî. Heger helbestvan be, gerek 



helbestvanên 
hevçerxî xwe 
nasbike û 

helbestên wan 
bixwînin û weha jî 
kesên ku çîrok, 
şano, romanê 
dinîvîsînin. 

Ji sala 1990 î û 
virde, eve halê 


wêjeya kurdî di rojava de. Lê ji sala 2004 
an û virde, rewş hat guherdtin, ew kovar û 
rojnameyên ku bi kurdî di salên 1990 de, 
dihatin weşandin, êdî, em nema wan 
dibînin. Eger hebin jî, ji her salê hejmarek, 
an her du/sê salan hejmarek derdikeve, û 
dûrî şert û mercên rojnamevaniyê ne..!! Ji 
rexekî din ve, ya ku mirov sosretmayî dike, 
ew nivîskarên me, yên ku berê, tenê bi 
kurdî dinivîsandin, roja iro bi piranî berê 
xwe dane nivîsandina bi zimanê erebî. 
Ango hin bi hin zimanê erebî şûna zimnê 
kurdî digire û ev tiştekî gelekî xerabe.. Bi 
gotineke din; sal bi sal xwezî bi par. 

Mixabin ew kovar û dezgehên ku 
dikarin bi karê xwe rabin nînin, 
yên ku hene jî, nikarin, an ne li gor 
nivîsandinên me ne.. Kovara ku her salekê 
an du salan hejmarek derkeve, ez wê 
nabînim kovar...Hem jî ew dezgehên ku ji 
hina werê hene nînin. Vêca ji neçarî em 
berê xwe didin Kurdistana Azad, kurdistana 
bakur û nav kurdên sirgunê li ewrupa...hem 
jî ji neçarî em berhemên xwe yên ku em bi 
şevan di wan de dixebitin, di malperên 
Internêtê de diweşînin.. ango westa me 
belawela dibe....Lê wek ku min got ziman û 
nivîsandina bi zimanê kurdî ketiye xwîna 
me de.. Em nikarin devjê berdin.. Eve 
rewşa me u wejeya kurdî li Binxetê. 


36’mîn Salvegera Koça Dawîya Hunermend Hesen 

Zîrek 

26'ê Hezîrana îsal, 36'hemîn salvegera zîrek di sala 1962'ê de li Radyoya Kirmaşanê tê 
koça dawîn ya hunermendê binav û deng, wergirtin û orkestrayeke muzîkê bi navê xwe ku ji 
Hesen Zîrek e. Mamostayê zana û dengê 5 kesan pêk hatibû, ava dike. 


resen yê miqam û awaz û hunera rastîn ya 
kurdî, Hesen Esedî, naskirî bi Zîrek ku li 
bajarê Bokanê hatiye dinê. Jiyana 
zarokatiya xwe bi talî û nexweşî, xizanî û 
derbederiyê bi ser biriye. Dema ku 27 salî 
bûye, rû ji başûr kiriye û paşan çûye 
Kerkûk û Bexdayê û li wir dibe şagirtê 
hotelê û carna jî stranan distre. 

Piştre ji ber dengxweşbûna wî li 
Radyoya Bexdayê bi miaşê 6 Dînaran tê 
wergirtin. Hêdî hêdî û meh bi meh miaşê 
wî zêde dikin û bi vî awayî heta çend salan 
di xerîbiyê de dimîne. Paşan di sala 1958'ê 
de vedigere îranê û di Radyoya kurdî ya 
Tehranê de tê wergirdin û her li wir dest 
bi tomarkirina stranên xwe dike. Piştre tevî 
Mîdya Zendî hevnas û jiyana hevpar pêk 
tîne û dibin xwediyê du keçan bi navên 
Mehtab û Arizû. 


Ew bi berdewamî û bi hevkariya orkestraya xwe 
heya sala 1966'an stranan tomar dike. Paşan 
radyo ji ber tomarkirina zaf a stranan, miaşê 
Hesen Zîrek qut dike. Kiryara han tesîrê ji ruh û 
derûna Hesen dike û radyoyê bi cih dihêle û 
vedigere bo îraqê. Li Bexdayê bo heyamê 18 
mehan tê girtin û piştî azadbûnê, dîsan vedjgere 
îranê. Ew car bi destê Sawak(îstixbarat) a îranê 
tê girtin û piştî azar û îşkenceyek zaf serbest tê 
berdan. Paşan diçe bajarê Bane û li wir 
çayxaneyekê didanê. Dîsan li wir jî nikare bimîne û 
rû ji bajarê Şinoyê dike, heya sala 1972'ê û 
destpêka nesaxiya xwe(Penceşêra kezebê) her li 
wir staran tomar dike û kasetan diweşîne. 

Zîrek ji bo çareseriya nesaxiya xwe diçe Bokanê 
û di operasiyonek neserkevtî de jiyana xwe ji dest 
dide. Zîrek di 4'ê Pûşpera 1351'ê rojî (26.06.1972) 
de malavayî û xatira xwe ji kes û kar, huner û 
gelê xwe xwast. Li ser wesiyeta Zîrek, meytê wî li 
biniya çiyayê Naleşikêne a Bokanê û li rex tirba 



Çake Çikole tê veşartin. 

Niha piştî borîna 36 salan bi ser 
koça dawî ya hunermend Hesen 
Zîrek, hêj nav û deng û ruh û 
rewanê wî li ba Kurdan e û stran û 
awazên wî jî xwedîka hest û xeyala 
parek ji xelkê Kurdistanê ye. 












Rojnameya panzdehrojî ya siyasî, çandî û giştî 
Partiya Demokrat ya Kurdistana îranê diweşîne 

http://www.kurdistanmedia.com/kurmanci/index.php 
Navenda bingehîn ya xebata Agirî li Kurdistanê ye. 

Navnîşana derveyî welat: AFK B.P. 102- 75623 Paris CEDEX 13 -FRANCE 

E - Mail: 

agiri2003@hotmail.com 

agiri2003@googlemail.com 



Rojnameya "New York Times": 

“Bêtirî 10 Milyon Bengdar 
Di îranê De Hene” 

Rojnameya "New York Times"ê derbarê rewşa xirab a bikaranîn û 
kêşandina madeyên bêhişker di îranê de raporeke nû weşand û 
eşkere kir ku raporên dewletî didin diyarkirin, bêtirî 10 milyon bengdar 
(Mutad) bi tiryak, hiroyîn, Kirak, heşîş û cureyên din ên madeyên 
bêhişker di îranê de hene. 

Vê rojnamê di rapora xwe de diyar kir ku çavkaniyên ne fermî 
dibêjin ku hejmara bengdaran ji vê hejmarê gellek zêdetir e. 

Vê rojnameya Amerîkî nivîsî ku berpirsiyarekî Wezareta Hundir a 
Komara Îslamî di konferansekê de di sala 2005'an de, da zanîn ku 
hejmara bengdarên ku madeyên hişber bikar tînin, ji 10 milyonî 
zêdetir e. 

Di doma raj>ora vê rojnamê de hatiye ku 4 salan berî niha %54 ji 
bengdaran li îranê Tiryak bikar dianîn, lê niha kêmtirî %30 ji bengdar 
vê madeyê bi kar tînin û herî zêde Kirakê bikar tînin. 




Ji Aliyê îdareya Ewlekarî A Bajarê Sine 
Ve, Parazîtên Berhemhêner Ên Penceşêrê 
Tê Belavkirin 

îdareya Ewlekarî a 
bajarê Sine li Rojhilatê 
Kurdistanê ji rêya danîna 
dezgehên berhemhêner ên 
parazîtan li ser antênên 
şîrekata telefonê a "IRAN 
CELL"ê, tendirustiya xelkê vî 

bajarê Kurdistanê(Sine) bi xeter û tehlûkeyê re rû bi rû kiriye. 

Malpera Nûçeyan a "iranpressnews"ê, serbarê weşandina vî 
nûçeyî, nivîsî: "Şîrketa "IRAN CELL"ê ku sîmkartên telefonên 
destan(Mobile) difiroşe, ser bi Wezareta Ewlekariyê ye. 

Li gora agahiyên vê çavkaniyê, parazîtên vê dezgehê gellek 
xeter in û ji rêya wan mirov tûşî penceşêrê dikin û encamên 
neyênî û xisarên wan piştî çend salan xuya dibin. 

Li gor rapora "iranpressnews"ê, ji bo xwe parastin ji ziyanên 
wan parazîtan, divêt xelk ji sîmkartên dayîm mifahê werbigirin û 
kesên ku "IRAN CELL" jî hene, divêt wê şarj nekin. 

Ev kiryara rejîma Komara Îslamî a îranê bona berlêgirtin ji 
belavbûna bernameyên kanalên esmanî, nemaze yên Kurdî tê 
meşandin. 

Lampa Elekterîkî Ya Herî Qedîm Ku Hêj Hilbûyî Maye 

Gellek tiştên ecêb û 
balkêş di cîhanê de 
diqewimin. Wêneyê ku hûn 
diwiin, lampek e ku di 
rawestgeheke trenê li 
Amerîkayê hatiye girêdan 
û ji sala 1901'an heta niha 
hilbûyî maye. 

Ev lampe di pirtûka 

rekordên cîhanê ya Gîns hatiye tomarkirin û ji bilî 2 caran ku 
ew jî ji ber çûna elekterîkê temirî ye, di heyamê vî 106 salî de 
herdem hil bûye. 



Bo Cara Yekemîn Di Dîrokê De 

Taqima Fotbulê Ya Jin Û Mêrên Kurdistanê 
Beşdarî Dewreyeke Cîhanî Dibe 

Kûpaya Cîhanî a 
Fotbulê a bi navê VIVA 
ku dewreyeke cîhanî a 
lîstika topa pê ye û her 
du salan carekê ji bo 
wan gelan tê lidarxistin 
ku dewletên wan ên 
serbixwe tune ye. Bi vî 
awayî kêbirkêya werzişî 
di navbera wan gelan 
de çê dibe. 

îsal lîstikên vê 
Kûpaya cîhanî a 
Fotbulê di navbera 

rojên 7-13.07.2008'an li bajarê "Gallivare" yê hilketî li bakurê 
Swêdê birêve biçin. Di Kûpaya VIVA 2008'an de, tîmên "Syriacs", 
"Padonien", "Samiland", "Provence" û Kurdistan beşdar bibin. 

Lîstika vekirina kûpaya VIVA 2008'an dê di navbera tîmên 
Kurdistan û "Samiland"ê de, roja 07.07.2008'an bê kirin. 

Eva bo cara yekemîn e ku tîmên fotbula Kurdistanê bi awayekî 


fermî beşdarî dewreyeke 
cîhanî a wiha dibe. Taxima 
Kurdistanê bi 2 tîmên Jin û 
Mêran beşdar dibe. 

Taxima Fotbulê a Mêran a 
Kurdan ji Kurdistanê ve 
diçe Swêdê, lê tîma Jinan ji 
jinên Kurd ên Swêdê pêk tê 
û dê bi hevrikên xwe re 
dakevin lîstikê. 

